पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना से मौत के बाद अंतिम संस्कार में कोई बाधा नहीं होगी। इसका पूरा खर्च पटना नगर निगम उठाएगा, साथ ही अंतिम संस्कार पूरी तरह से पारदर्शी भी होगा। निगम ने फैसला लिया है कि अंतिम संस्कार पूरी तरह से निशुल्क और CCTV की निगरानी में हाेगा। यह सुविधा पटना नगर निगम क्षेत्र के खाजेकलां घाट, गुलबी घाट और बांस घाट पर हिंदू रीति रिवाज के अनुसार मिलेगी। अंतिम संस्कार विद्युत शवदाह गृह और लकड़ी के माध्यम से कराया जाएगा। कोरोना महामारी के दौरान घाटों की व्यवस्था सुदृढ़ करने एवं कोरोना संक्रमण से मृतकों के परिजनों की सुविधा के लिए यह व्यवस्था बनाई गई है।
अंतिम संस्कार में मनमानी पर एक्शन
घाटों की व्यवस्था एवं अवैध रूप से धन उगाही की शिकायत पर अपर नगर आयुक्त (योजना) देवेंद्र प्रसाद तिवारी, अपर नगर आयुक्त (सफाई) शीला ईरानी द्वारा औचक निरीक्षण किया गया। इस दौरान शवदाह गृहों की व्यवस्था को पारदर्शी, सरकार के दिशा-निर्देशों के अनुरूप रखने संबंधी रिपोर्ट नगर आयुक्त हिमांशु शर्मा को सौंपी गई है। रिपोर्ट के आधार पर नगर आयुक्त ने संबंधित कार्यपालक पदाधिकारियों, नगर प्रबंधकों में कर्मियों को इन घाटों पर निम्नलिखित व्यवस्था के आदेश दिए गए हैं।
घाट पर CCTV कैमरे से निगरानी
घाटों पर मुख्य स्थलों पर CCTV कैमरे अधिष्ठापित कर अवैध क्रियाकलापों पर निगरानी रखी जाएगी। साथ ही सभी निगम कर्मी, टास्क फोर्म, आउटसोर्सिंग सफाई कर्मी यूनिफॉर्म में ड्यूटी पर तैनात रहेंगे ताकि अधिकृत एवं अनाधिकृत व्यक्तियों की पहचान हो सके।
लकड़ी वितरण के लिए विशेष काउंटर
पटना नगर निगम द्वारा उपर्युक्त घाटों पर लड़की की व्यवस्था की जा रही है। साथ ही कोविड से मृत व्यक्तियों के परिजनों में नि:शुल्क वितरण के लिए एक काउटंर की व्यवस्था की जाएगी। यहां तीन पालियों में कर्मियों की प्रतिनियुक्ति होगी साथ ही यह भी सुनिश्चित किया जाएगा कि किसी भी परिस्थिति में कोविड से मृत व्यक्तियों के परिजन से निगम कर्मियों द्वारा राशि की मांग न की जाए। पटना नगर निगम द्वारा कोविड मृतक के नि:शुल्क अंतिम संस्कार की जानकारी वाले बैनर घाटों के प्रवेश द्वारा पर लगाए जाएंगे।
विद्युत शवदाह गृह पर फोकस
कोविड मृतकों का विद्युत शवदाह गृह द्वारा दाह संस्कार को प्राथमिकता दी जा रही है। विद्युत शवदाह गृह के अक्रियाशील रहने अथवा परिजनों द्वारा लकड़ी से अंतिम संस्कार कराए जाने के अनुरोध की परिस्थिति में लकड़ी से शवों के अंतिम संस्कार की व्यवस्था निगम द्वारा नि:शुल्क की जाएगी।
एम्बुलेंस से घाट तक शव ले जाने की सेवा देंगे निगम कर्मी
घाटों पर कोरोना संक्रमित के शव एम्बुलेंस द्वारा लाए जाते हैं। उन शवों को विद्युत शवदाह गृह,घाटों तक उठाकर, परिजनों के सहयोग के लिए नि:शुल्क ले जाने के लिए तीन पालियों में निगम कर्मियों की प्रतिनियुक्ति की जाएगी। यह सेवा पूर्ण रूप से नि:शुल्क होगी। आम जन की सहूलियत के लिए पटना नगर निगम द्वारा उपर्युक्त घाटों पर माइक के माध्यम से कोरोना मृतकों के परिजन को दी जाने वाली सुविधाओं की जानकारी दी जाएगी। साथ ही विद्युत शवदाह गृह के निकट “मे आई हेल्प यू” डेस्क भी बनाया जाएगा।
एनएमसीएच में कोरोना मरीज के परिजन के लिए व्यवस्था
पटना नगर निगम द्वारा एनएमसीएच में इलाजरत कोरोना संक्रमितों के परिजन के विश्राम के लिए परिसर में नि:शुल्क व्यवस्था की गई है। इनमें सोशल डिस्टेंसिग का अनुपालन सुनिश्चित करते हुए बेड लगाए गए हैं एवं पीने के पानी की व्यवस्था की गई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva bho_Deva hin_Deva bho_Deva hin_Deva mag_Deva hin_Deva hin_Deva hin_Deva hin_Deva hin_Deva mag_Deva hin_Deva zho_Hant eng_Latn